Wikiloc - CREUETA I COLLADA
CREUETA I COLLADA on Wikiloc

CREUETA I COLLADA
Guardiola de Berguedà-Castellar de n’Hug-coll de la Creueta-collada de Toses-Campdevànol-Gombrèn-La Pobla de Lillet-Guardiola de Berguedà
Introducció.
Es tracta d’una de les rutes més muntanyenques i de més alçada de la comarca. La ruta permet conèixer tres dels ports de muntanya més carismàtics de la zona: el coll de la creueta –Berguedà-, la collada de Toses – Ripollès- i el coll de Merolla i unir les dues comarques pirinenques en una ruta que se’ns pot allargar tot el què vulguem depenent de les aturades que vulguem fer per gaudir dels paisatges que ens envolten.
L’any 2017 es va estrenar una marxa cicloturista anomenada “Els 4 cims” amb sortida i arribada des de Guardiola de Berguedà que, com el nom indica, afegia un quart coll a la col•lecció: el coll de Pal. La cicloturista, però, també preveu dos traçats més reduïts: els “dos cims” que descarta la collada de Toses i el coll de Pal; i els “tres cims” que coincideix parcialment amb el recorregut que us proposem aquí –sense arribar a Alp-.
Descripció
La ruta s’inicia a la plaça de l’església de Guardiola de Berguedà, d’on sortim per la B-402 en direcció la Pobla de Lillet pujant suaument pel costat del riu Llobregat. Creuarem el poble i, a la sortida agafarem la BV- 4031 en direcció Castellar de n’Hug on iniciarem una llarga i constant pujada que ens portarà a assolir el coll de la Creueta (1940 metres) en 20 Km i 1000 metres de desnivell de pujada. Cal ser conscients que la llargada de la pujada i agafar un ritme adequat.
Aproximadament a mig camí trobarem el poble de Castellar de n’Hug on podrem fer un recés i aprovisionar-nos de menjar i begudes si ens fa falta.
Un cop fet el coll, enfilarem una petita baixada i tot seguit la pujada que ens portarà a coronar el coll del Pedró on girarem cap a la dreta per la carretera GI-400 i en poc més de 3 Km arribarem planejant fins a la collada de Toses. Seguirem la N-260 en direcció Ribes de Freser en una baixada de gairebé 25 Km fins a aquesta població passant per diversos pobles de muntanya.
Un cop aquí, seguirem en direcció sud, per la mateixa N-260 fins a Campdevànol on ens desviarem a mà dreta per la GI-401 en direcció Gombrèn. Aquí iniciem la darrera pujada de la jornada: una pujada d’uns 15 Km sense massa dificultat que ens portarà a coronar el coll de Merolla.
Un cop al coll, ja només caldrà baixar fins a la Pobla de Lillet i desfer el tram que havíem fet a l’inici fins a retornar a Guardiola de Berguedà, punt final de l’itinerari.